Just Faaland

Justus «Just» Faaland (født 25. januar 1922 i Oslo, død 17. februar 2017) var en norsk sosialøkonom og mangeårig leder av Chr. Michelsens Institutt i Bergen.

Han var sønn av lektor Josef Faaland og Elna født Hansen. Faren var lektor i Tromsø før han kom til Stabekk kommunale høyere almenskole i 1924. Just Faaland tok eksamen artium på reallinja ved samme skole i 1940. Han tok deretter ettårig handelsutdannelse ved Oslo handelsgymnasium. Universitetsstudiene ble avbrutt da han ble fengslet under okkupasjonsmaktens aksjon mot studentene i november 1943 og ble sendt til konsentrasjonsleirene Sennheim og Buchenwald. I 1945 tok han aktuareksamen og studerte deretter ved universitetet i Oxford. Etter et år som stipendiat ved Sosialøkonomisk institutt på Universitetet i Oslo ble han tilknyttet OEEC (nå: OECD) i Paris i 1949. Fra 1952 var han tilknyttet Christian Michelsens Institutt i Bergen. Han arbeidet for Verdensbanken, Den internasjonale arbeidsorganisasjonen (ILO), IFAD, FNs organisasjon for ernæring og landbruk (FAO), Verdens matvareprogram (WFP), FNs utviklingsprogram (UNDP) og Asian Development Bank i Pakistan (1957–1960), Malaysia (1968–1970), Bangladesh (1972–1974) og i Washington, D.C.United Nations Intellectual History Project: Just Faaland- unhistory.org

Faaland var leder for Chr. Michelsens Institutt i 28 år og publiserte en rekke utredninger, bøker, rapporter og artikler. Han var også en av arkitektene bak den økonomiske politikken som har bidratt til sosial utjevning i Malaysia gjennom flere tiår. I 2003 ble han som første nordmann tildelt den malaysiske ærestittelen Tan Sri Ærestittel til Just Faaland  - pahoyden.no 22. januar 2003 og mottok i 2010 den malaysiske Merdekaprisen for sitt arbeid for folket i Malaysia.Merdeka Award: Tan Sri Just Faaland  - merdekaaward.my/Recipients

Just Faaland var ridder av St. Olavs Orden og var også  æresdoktor ved Universitetet i Bergen og University of Malaya i Kuala Lumpur.

Referanser

Kilder
 In Memory of Just Faaland - Chr. Michelsen Institute,  February 20, 2017
 Nekrolog: Just Faaland - Aftenposten 22. februar 2017
 In memoriam: Dr. Just Faaland, former IFPR Director General - February 24, 2017

Kategori:Norske samfunnsøkonomer
Kategori:Riddere av St. Olavs Orden
Kategori:Æresdoktorer ved Universitetet i Bergen
Kategori:Alumni fra OHG